Margir kannast við Sam Beckett og hans eilífa kapphlaup við að komast heim . Brátt verður hægt að njóta ferðalags hans í háskerpu en þáttaröðin „ Quantum Leap “ ( 1989 - 1993 ) verður gefin út á Blu-ray 7. febrúar næstkomandi . Beckett ( Scott Bakula ) er bráðgáfaður vísindamaður sem festist í fortíðinni þökk sé tilraunastarfsemi hans með tímaflakk . Dag einn hverfur hann einfaldlega og rankar við sér sem einhver allt annar . Heilmynd birtist honum í formi Al ( Dean Stockwell ) og verður hann samferðamaður Sam í vissum skilningi og leiðbeinandi . Sam ferðast um tímann og réttir hluti sem fóru úrskeiðis upprunanlega og kemur lífi þess sem hann er fastur í eða einhvers nákomins í góðan farveg . Eftir að ætlunarverki hans lýkur hverfur hann og birtist aftur sem einhver annar . Eftirminnilegt var það að hver þáttur hófst og endaði með línunni ; „ Oh boy ! “ Það var siður á mínu heimili um tíma hjá okkur bræðrunum að panta eina Jón Bakan og planta okkur í sófann á föstudagskvöldi og sjá hvar Sam myndi nú birtast . Oftast var hann einstaklingur af sama kyni en stundum kona . Á tímaflakki sínu skaut hann upp kollinum á mörgum þekktum tímabilum í sögu Bandaríkjanna og stundum sem manneskjur sem gætu haft mikil áhrif á stóra sögulega viðburði . Besta dæmið er þegar hann birtist sem Lee Harvey Oswald stuttu áður en John F. Kennedy var skotinn til bana . Þættirnir þóttu vel heppnaðir og voru talsvert vinsælir á heimsvísu en ákveðið var að taka þá af dagskrá á fimmtu seríu . Lokaþátturinn fær viðeigandi endi á ýmsan máta en greinilegt er að möguleikinn á framhaldi var haldið opnum . Af og til hefur verið rætt um mögulega framhaldsseríu eða kvikmynd um þá Sam og Al en ekkert hefur verið frágengið í þeim efnum . Alls urðu þættirnir 95 talsins . „ Quantum Leap “ hefur verið gefið út á DVD en talsvert af upprunanlegu tónlistinni fékkst ekki leyfi fyrir og því var hún öðruvísi á mynddiskunum . Væntanlegi Blu-ray pakkinn frá Mill Creek í Bandaríkjunum mun innihalda mestmegnis upprunanlegu tónlistina en greinilega ekki alla . Þessi pakki er eðal fyrir nostalgíu-fíklana . Enginn Jón Bakan lengur og Stöð 2 ræður ekki dagskránni en spurning um að hóa í brósa , panta eina böku og ferðast um tímann með Sam og Al .